
Παρασκευή, 25 Σεπτεμβρίου 2026

ΔΕΛΤΙΟ ΤΥΠΟΥ

Αποβίβαση ασθενούς μέλους πληρώματος Φ/Γ πλοίου στα Χανιά – Εμπλοκή άγκυρας Ε/Γ-Ο/Γ πλοίου στον Πειραιά - Μηχανική βλάβη Ε/Γ-Ο/Γ πλοίου στο Πέραμα - Εντοπισμός 31 αλλοδαπών στη Μύρινα – Παροχή συνδρομής σε λουόμενη στο Βόλο - Διακομιδές ασθενών

	Τις πρωινές ώρες σήμερα, ενημερώθηκε η Λιμενική Αρχή των Χανίων ότι έχρηζε άμεσης νοσοκομειακής περίθαλψης ένας 61χρονος αλλοδαπός (υπήκοος Δανίας) μέλος πληρώματος (ειδικότητας μάγειρα) ενός φορτηγού (Φ/Γ) πλοίου σημαίας Νορβηγίας, το οποίο βρισκόταν στο λιμάνι των Χανίων. Ο 61χρονος αποβιβάστηκε από το πλοίο με τη συνδρομή κλιμακίου της Πυροσβεστικής Υπηρεσίας στο λιμάνι των Χανίων και από εκεί διακομίστηκε με ασθενοφόρο όχημα στο Γενικό Νοσοκομείο για παροχή ιατρικής περίθαλψης.

*****

	Τις πρωινές ώρες σήμερα, ενημερώθηκε η Λιμενική Αρχή του Τζελέπη από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΕΛΕΝΗ» N.Π. 9803 ότι διαπιστώθηκε εμπλοκή της άγκυρας στο βυθό κατά τη διαδικασία απόπλου από το λιμάνι του Πειραιά,. Οι 25 επιβάτες με προορισμό την Αίγινα, προωθήθηκαν στον προορισμό τους με μέριμνα της πλοιοκτήτριας εταιρείας. Στη συνέχεια, έγινε απεμπλοκή της άγκυρας με τη συνδρομή καταδυτικού συνεργείου και το πλοίο συνέχισε τα προγραμματισμένα του δρομολόγια. 

*****

Συνέχεια ενημέρωσης:
	Αναφορικά με τον εντοπισμό 42 αλλοδαπών στη θαλάσσια περιοχή 9,5 ν.μ. νότια νοτιοδυτικά της Γαύδου, τις πρωινές ώρες σήμερα, συνελήφθη ένας 21χρονος αλλοδαπός (υπήκοος Νότιου Σουδάν) για παράβαση του Ν. 3386/2005 «Παράνομη είσοδος στη χώρα», του Ν. 5275/26 «Προώθηση πολιτικών νόμιμης μετανάστευσης», του Ν. 5038/23 «Διευκόλυνση» και του άρθρου 306 του Π.Κ. «Έκθεση» καθώς αναγνωρίστηκε από τους υπόλοιπους αλλοδαπούς ως ο διακινητής τους. 

*****

	Τις πρωινές ώρες σήμερα, ενημερώθηκε η Λιμενική Αρχή του Περάματος από τον Πλοίαρχο του επιβατηγού-οχηματαγωγού (Ε/Γ-Ο/Γ) «ΑΛΕΞΑΝΔΡΟΣ Μ.» Ν.Π. 10564 ότι το πλοίο παρουσίασε μηχανική βλάβη, κατά την εκτέλεση δρομολογίου από τον λιμένα Παλουκιών Σαλαμίνας στον λιμένα Περάματος. Το Ε/Γ-Ο/Γ ολοκλήρωσε το δρομολόγιό του αυτοδύναμα και κατέπλευσε στο Πέραμα, όπου αποβίβασε με ασφάλεια 70 επιβάτες, 22 ΙΧ, 10 δίκυκλα και 1 φορτηγό όχημα. Από το Δ' Λιμενικό Τμήμα Περάματος του Κεντρικού Λιμεναρχείου Πειραιά που διενεργεί την προανάκριση, απαγορεύτηκε αρχικά ο απόπλους του «ΑΛΕΞΑΝΔΡΟΣ Μ.», ενώ μετά την προσκόμιση βεβαιωτικού αξιοπλοΐας από τον οργανισμό που το παρακολουθεί, του επετράπη η συνέχιση των πλόων του.

*****

	Τις πρωινές ώρες σήμερα, ενημερώθηκε η Λιμενική Αρχή της Μύρινας για την ύπαρξη αλλοδαπών στη χερσαία περιοχή Πλάκα της Λήμνου. Στο σημείο μετέβησαν στελέχη του Λιμεναρχείου Μύρινας με τη συνδρομή προσωπικού του Λιμενικού Σταθμού Μούδρου, όπου εντόπισαν 31 αλλοδαπούς και τους μετέφεραν σε προσωρινό χώρο φύλαξης στο λιμάνι του Αγίου Νικολάου. Προανάκριση διενεργείται από τη Λιμενική Αρχή της Μύρινας.

*****

	Τις πρωινές ώρες σήμερα, ενημερώθηκε η Λιμενική Αρχή του Βόλου ότι μία 90χρονη ημεδαπή λουόμενη βρίσκεται σε δυσχερή θέση στην παραλία της Χρυσής Ακτής Παναγιάς (Νέας Αγχίαλου). Στη περιοχή μετέβη ένα Περιπολικό δίκυκλο Λ.Σ.-ΕΛ.ΑΚΤ. από ξηράς, καθώς και ένα Περιπολικό σκάφος, το οποίο εντόπισε την 90χρονη, η οποία μεταφέρθηκε στη στεριά, καλά στην υγεία της. Στη συνέχεια, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Βόλου, για ιατρική περίθαλψη. 

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-62χρονης, από το λιμάνι της ν. Σαμοθράκης στο λιμάνι της Αλεξανδρούπολης, με Περιπολικό Σκάφος Λ.Σ.ΕΛ.ΑΚΤ.,
-20χρονης, από το λιμάνι της Κέρκυρας στο λιμάνι της Ηγουμενίτσας, με Ναυαγοσωστικό σκάφος Λ.Σ.-ΕΛ.ΑΚΤ.

